b'\n_START_ARTICLE_\nUbikvitin\n_START_PARAGRAPH_\nUbikvitin (Ub) je iz 76 aminokislin sestavljen protein, ki ima sposobnost kovalentne vezave, preko lizinskih (Lys) ostankov na druge proteine. Pomemben je predvsem kot ozna\xc4\x8devalec (marker) citosolnih in jedrnih proteinov za razgradnjo v proteasomu, velikemu kompleksu proteaz._NEWLINE_Vezava ubikvitina na protein poteka v treh korakih. Ub se najprej s tioestersko vezjo (med glicinskim ostankom Ub in cisteinskim ostankom E1) ve\xc5\xbee na Ub-aktivirajo\xc4\x8di encim E1. E1 prenese Ub na cistein, v aktivno mesto Ub-kojugirajo\xc4\x8dega encima E2. Ub-E2 kompleks se nato ve\xc5\xbee na Ub-protein ligazo (E3). E3 ima sposobnost specifi\xc4\x8dne vezave na proteinski substrat, poleg tega pa pospe\xc5\xa1i prenos Ub iz E2 na substrat. Vzpostavi se izopeptidna vez med C-terminalnim delom Ub in amino skupino v lizinskem ostanku tar\xc4\x8dnega proteina. Ve\xc4\x8dina celic ima samo eden encim E1 ter nekaj E2 in veliko E3 encimov (okoli 300 razli\xc4\x8dnih tipov), kar dolo\xc4\x8da specifi\xc4\x8dnost izbire proteinov pri ubikvitinaciji; tako nekatere ligaze zaznavajo oksidirane aminokisline, druge pa nenormalna hidrofobna podro\xc4\x8dja na povr\xc5\xa1ini proteina._NEWLINE_Najve\xc4\x8dkrat so ozna\xc4\x8deni proteini, ki so nefunkcionalni oz. po\xc5\xa1kodovani (npr. delno zviti in kemi\xc4\x8dno spremenjeni proteini), ter proteini, ki imajo kratko \xc5\xbeivljenjsko dobo (npr. nekateri serumski proteini). Poleg teh je ubikvitin pomembnen za ozna\xc4\x8devanje proteinov, ki nadzorujejo pomembne celi\xc4\x8dne procese, kot sta izra\xc5\xbeanje genov in celi\xc4\x8dna delitev. Primer slednjega je ubikvitinacija ciklina B, ki je regulacijska podenota ciklinsko odvisne kinaze Cdk1, ki je potrebna za vstop celice v fazo mitoze; razgradnja ciklina B inaktivira Cdk1, s tem pa celica izstopi iz mitoze._NEWLINE_\xc4\x8ceprav ozna\xc4\x8denje proteinov z ubikvitinom slu\xc5\xbei ve\xc4\x8dinoma razgradnji proteinov, lahko ozna\xc4\x8devanje dolo\xc4\x8denega proteina slu\xc5\xbei drugim funkcijam, kot je endocitoza, domnevano pa je, da je del t. i. histonske kode, tj. specifi\xc4\x8dnega modificiranja histonov za regulacijo transkripcijske aktivnosti kromatina.'